FI Euroopan unionin virallinen lehti CE 78/524

(2004/C 78 E/0545)

KIRJALLINEN KYSYMYS E-3340/03

esittäjä(t): Roberta Angelilli (UEN) komissiolle

(12. marraskuuta 2003)

Aihe: Pyyntö eräiden puheenjohtaja Prodia koskevien tietojen tarkistamisesta

Italian lehdistössä on viime päivinä näkynyt tietoja, joiden mukaan komission puheenjohtaja Romano Prodi on parhaillaan, vähemmän kuin vuosi ennen toimikautensa päättymistä, nimittämässä läheisiä työtovereitaan arvostettuihin tehtäviin, joissa heidän virkauransa suotuisa jatkuminen ja korkean aseman säilyminen on taattu myös nykyisen komission lopettamisen jälkeen.

Niinpä esimerkiksi Prodin entisestä tiedottajasta Riccardo Franco Levistä on kuulemma tehty EU:n poliittisten yksiköiden päällikkö, kabinetin entisestä päälliköstä Michel Petiťstä yhteisön oikeudellisen yksikön johtaja ja kabinetin apulaispäälliköstä Fabio Colasantista komission yritystoiminnan pääosaston pääjohtaja.

Myös valitettavaan Eurostatin tapaukseen suoraan tai epäsuorasti liittyviä henkilöitä on nimitetty korkeisiin virkoihin: David O'Sullivan kylläkin siirrettiin tilastotoimiston apulaispäällikön virasta, mutta on nyt komission pääsihteeri.

Lehdet kertovat lisäksi, että komission jäsen Pedro Solbes olisi menossa erääseen Espanjan valtion yrityksen virkaan.

Voiko komissio kertoa, pitävätkö nämä tiedot paikkansa?

Aiemmat tapaukset, joissa komission jäsenten läheisiä kollegoita nimitettiin EU:n johtaviin virkoihin, johtivat Santerin komission kriisiin ja eroamiseen. Eikö komissio katso, että Prodin samanlaista toimintaa — jos näin todella on ollut — olisi vältettävä, jotta ei herätettäisi turhia epäilyjä ja jotta toimielinten avoimuus säilyisi?

Romano Prodin komission puolesta antama vastaus

(12. tammikuuta 2004)

Arvoisa parlamentin jäsen viittaa nimityksiin, jotka olisi annettujen tietojen mukaan tehty alle vuosi ennen komission puheenjohtajan toimikauden päättymistä, ja hän kysyy, pitävätkö kyseiset tiedot paikkansa.

Komissio haluaa täsmentää, että eräät mainituista tiedoista ovat virheellisiä, että suurin osa mainituista nimityksistä on jo vanhoja ja että kaikkien niiden kohdalla on sovellettu voimassa olevia komission johtotehtäviä koskevia nimitysmenettelyjä.

Riccardo Franco Levi nimitettiin poliittisten neuvonantajien ryhmän (GOPA) johtajaksi 16. toukokuuta 2001, Michel Petite nimitettiin oikeudellisen yksikön pääjohtajaksi 1. kesäkuuta 2001, Fabio Colasanti nimitettiin yritystoiminnan pääosaston johtajaksi 1. tammikuuta 2000, ja 1. heinäkuuta 2002 lähtien hän on toiminut tietoyhteiskunnan pääosaston pääjohtajana. David O'Sullivan ei ole koskaan toiminut tilastotoimiston apulaispäällikkönä, vaan hän toimi koulutuksen ja kulttuurin pääosaston pääjohtajana, ennen kuin hänestä tuli puheenjohtaja Prodin kabinettipäällikkö, ja hänet nimitettiin komission pääsihteeriksi 1. kesäkuuta 2000. Näistä neljästä virkanimityksestä kaksi toteutettiin yksikön edun mukaisena siirtona (henkilöstösääntöjen 7 artikla) ja kahdessa muussa täytettiin avoimena oleva virka (henkilöstösääntöjen 29 artiklan 1 kohta).

Komissio ei ole tietoinen muista työtarjouksista, joita jollekin komission jäsenelle on saatettu tehdä. Komission jäsenten kollegion toimikautensa alussa hyväksymien käytännesääntöjen mukaan siitä ammatillisesta toiminnasta, jota komission jäsenet aikovat harjoittaa heidän toimikautensa päättymistä seuraavana vuonna, on ilmoitettava komissiolle, joka tutkii toiminnan laatua ja sitä, onko toiminnalla mahdollista yhteyttä niiden tehtävien sisältöön, joita henkilö hoitaa komission jäsenenä toimiessaan, jotta voitaisiin todeta, noudatetaanko asiassa EY:n perustamissopimuksen 213 artiklan viimeisen kohdan määräyksiä. Myös eettinen komitea antaa lausunnon siitä, onko suunnitellulla toiminnalla jonkinlainen yhteys tehtävien sisältöön koko toimikauden ajan.

Arvoisan jäsenen mainitsemat nimitykset tehtiin voimassa olevien menettelyjen mukaisesti, ja niissä kiinnitettiin huomiota ainoastaan siihen, että tehtäviin nimettäisiin kaikkein pätevimmät henkilöt henkilöstöä koskevan yleisen politiikan ja koko toimielimen yleisen edun mukaisesti.